Γνώμη της συμβουλευτικής Επιτροπής για τις συγκεντρώσεις διατυπωθείσα κατά τη συνεδρίαση της 25ης Ιουνίου 2001 σχετικά με προσχέδιο απόφασης για την υπόθεση COMP/M.2220 - General Electric/Honeywell

(2004/C 42/07)

(Κείμενο που παρουσιάζει ενδιαφέρον για τον ΕΟΧ)

1. Η συμβουλευτική επιτροπή συμφωνεί με την Επιτροπή ότι η κοινοποιηθείσα πράξη συνιστά συγκέντρωση κατά την έννοια του άρθρου 3 παράγραφος 1 στοιχείο β) του κανονισμού για τον έλεγχο των συγκεντρώσεων.

2. Η συμβουλευτική επιτροπή συμφωνεί με την Επιτροπή ότι η κοινοποιηθείσα πράξη έχει κοινοτική διάσταση κατά τα όσα ορίζει το άρθρο 1 παράγραφος 2 του ιδίου κανονισμού..

3. Η συμβουλευτική επιτροπή συμφωνεί με την Επιτροπή ότι, για τους σκοπούς της παρούσας υπόθεσης, οι σχετικές αγορές προϊόντος είναι:

α) προωθητικοί κινητήρες για μεγάλα εμπορικά αεροσκάφη,

β) προωθητικοί κινητήρες για περιφερειακά αεροσκάφη, διαιρούμενα σε μικρά και μεγάλα περιφερειακά αεροσκάφη,

γ) προωθητικοί κινητήρες για επιχειρηματικά αεροσκάφη,

δ) υπηρεσίες συντήρησης, επισκευής και ανακαίνισης καθώς και προμήθειας ανταλλακτικών για προωθητικούς κινητήρες,

ε) ηλεκτρονικός εξοπλισμός αεροπλοΐας, ανά προϊόν,

στ) μη ηλεκτρονικός εξοπλισμός αεροπλοΐας, ανά προϊόν,

ζ) διατάξεις ελέγχου κινητήρων, ανά προϊόν,

η) μικρών αεριοστροβίλων θαλάσσης.

4. Η συμβουλευτική επιτροπή συμφωνεί με την Επιτροπή ότι η σχετική γεωγραφική αγορά για

α) την προμήθεια προωθητικών κινητήρων για μεγάλα εμπορικά αεροσκάφη, για περιφερειακά και επιχειρηματικά αεριωθούμενα αεροσκάφη είναι παγκόσμια,

β) υπηρεσίες συντήρησης, επισκευής και ανακαίνισης καθώς και προμήθειας ανταλλακτικών για προωθητικούς κινητήρες, δεν είναι ανάγκη να προσδιορισθεί οριστικά για τους σκοπούς της παρούσας υπόθεσης,

γ) τον ηλεκτρονικό εξοπλισμό αεροπλοΐας είναι παγκόσμια,

δ) τον μη ηλεκτρονικό εξοπλισμό αεροπλοΐας είναι παγκόσμια,

ε) τις διατάξεις ελέγχου κινητήρων είναι παγκόσμια,

στ) τους μικρούς αεριοστροβίλους θαλάσσης είναι, κατά πάσα πιθανότητα, παγκόσμια.

5. Η πλειοψηφία των μελών της συμβουλευτικής επιτροπής συμφωνεί με την Επιτροπή ότι η κοινοποιηθείσα πράξη όπως παρουσιάσθηκε αρχικά θα δημιουργούσε ή θα ενίσχυε δεσπόζουσα θέση στην αγορά:

α) κινητήρων για μεγάλα εμπορικά αεριωθούμενα αεροσκάφη,

β) κινητήρων για μεγάλα περιφερειακά αεριωθούμενα αεροσκάφη,

γ) κινητήρων για επιχειρηματικά αεριωθούμενα αεροσκάφη,

δ) ηλεκτρονικού εξοπλισμού αεροπλοΐας,

ε) μη ηλεκτρονικού εξοπλισμού αεροπλοΐας,

στ) μικρών αεροστροβίλων θαλάσσης,

η οποία θα είχε ως αποτέλεσμα την παρακώλυση της άσκησης αποτελεσματικού ανταγωνισμού σε σημαντικό βαθμό, στον ΕΟΧ ή σε σημαντικό μέρος αυτού.

Η μειοψηφία των μελών της συμβουλευτικής επιτροπής απέχει της ψηφοφορίας.

6. Η πλειοψηφία των μελών της συμβουλευτικής επιτροπής συμφωνεί με την Επιτροπή ότι οι δεσμεύσεις που ανέλαβαν τα μέρη δεν αρκούν για την άρση των επιφυλάξεων ως προς τον ανταγωνισμό.

Η μειοψηφία των μελών της συμβουλευτικής επιτροπής απέχει της ψηφοφορίας.

7. Η πλειοψηφία των μελών της συμβουλευτικής επιτροπής συμφωνεί με την Επιτροπή ότι η πράξη πρέπει να κηρυχθεί ασυμβίβαστη με την κοινή αγορά και τη λειτουργία της συμφωνίας για τον ΕΟΧ.

Η μειοψηφία των μελών της συμβουλευτικής επιτροπής απέχει της ψηφοφορίας. Η μειοψηφία εκφράζει τη λύπη της για το γεγονός ότι τα μέρη δεν πρότειναν διαρθρωτικά μέτρα τα οποία θα ήραν τις επιφυλάξεις ως προς τον ανταγωνισμό.

8. Η συμβουλευτική επιτροπή εισηγείται τη δημοσίευση της γνώμης της στην Επίσημη Εφημερίδα της Ευρωπαϊκής Ένωσης.

9. Η συμβουλευτική επιτροπή καλεί την Επιτροπή να λάβει υπόψη τις παρατηρήσεις και τα σχόλια της συμβουλευτικής επιτροπής.